Mærsk ávarar ímóti handilskríggi eftir amerikanska fráboðan um høgan toll Tað fer at skaða heimshandilin, um USA setir toll á innflutning av stáli og aluminium, ljóðar ávaringin frá A. P. Møller-Mærsk. Skrúvar USA upp fyri tollinum á innflutningi av stáli og aluminium fer tað at raka heimshandilin, staðfestir danska A. P. Møller-Mærsk fyri Børsen. "Ongin ivi er um, at hægri tollur umframt mótvirkandi tiltøk fara at skaða yvirskipaða heimshandilin og økja framleiðsluútreiðslurnar í raktu londunum. Tí ávara vit ímóti eini slíkari gongd, "sigur Mikkel Elbek Linnet, miðlaráðgevi hjá danska reiðarínum. Amerikanski forsetin ætlar at leggja 25 pst. toll á innflutning av stáli og 10 pst. á innflutning av aluminium. Eftir fráboðanina hjá Donald Trump fall partabrævavirðið í Mærsk við meira enn 4 pst. , men Mikkel Elbek Linnet leggur dent á í samrøðuni við Børsen, at ætlaði revsitollurin ikki fer at ávirka Mærsk stórvegis. Orsøkin er, at sjóflutningur av stáli og aluminium fer fram á øðrum økjum enn bingjum.